২০১৫ ইংল্যান্ড ক্রিকেট দলের আয়ারল্যান্ড সফর
ইংল্যান্ড ক্রিকেট দল পূর্ব-নির্ধারিত সময়সূচী মোতাবেক ৮ মে, ২০১৫ তারিখে আয়ারল্যান্ড সফর করে। সেখানে দলটি আয়ারল্যান্ড ক্রিকেট দলের বিপক্ষে একটিমাত্র একদিনের আন্তর্জাতিকে প্রতিদ্বন্দ্বিতায় অবতীর্ণ হয়। ফেব্রুয়ারি, ২০১৫ সালে ইংল্যান্ড এবং ওয়েলস ক্রিকেট বোর্ড (ইসিবি) নিশ্চিত করে যে, ইংল্যান্ডের বর্তমান ওডিআই অধিনায়ক ইয়ন মর্গ্যান ইন্ডিয়ান প্রিমিয়ার লীগে অংশ নেয়ার সিদ্ধান্তের প্রেক্ষিতে এ সফরে তিনি অংশগ্রহণ করবেন না। ২৮ এপ্রিল জেমস টেলরকে প্রথমবারের মতো একদিনের আন্তর্জাতিকে অধিনায়ক মনোনীত করা হয়। প্রারম্ভিকভাবে ইংল্যান্ড দল ১১জন খেলোয়াড়ের নাম প্রকাশ করে। ওয়েস্ট ইন্ডিজে অনুষ্ঠিত ৩য় টেস্টের পর দলে আরও খেলোয়াড়ের অংশগ্রহণ ঘটতে পারে। আয়ারল্যান্ডের ইনিংস চলাকালে ১৮ ওভারের সময় বৃষ্টির কারণে খেলা পরিত্যক্ত ঘোষণা করা হয়।